Koordinatės: 56°05′53″š. pl. 21°42′06″r. ilg.﻿ / ﻿56.0980°š. pl. 21.7018°r. ilg.﻿ / 56.0980; 21.7018

 *Kitos reikšmės – Šv. kankinės Kotrynos bažnyčia.*

|  Notėnų šv. kankinės Kotrynos bažnyčia |
| --- |
|  |
| **Vyskupija** | Telšių |
| **Dekanatas** | Skuodo |
| **Savivaldybė** | Skuodo rajonas |
| **Gyvenvietė** | Notėnai |
| **Statybinė medžiaga** | medis |
| **Pastatyta** | 1906 m. |
| **Stilius** | istorizmas |

**Notėnų šv. kankinės Kotrynos bažnyčia** – bažnyčia, stovinti Notėnų kaime, Notės (Salanto dešiniojo intako) slėnio kairiajame krante.

Bažnyčios interjeras
Bažnyčioje kasmet rugpjūčio mėnesį vyksta Obuoliniai atlaidai.

Istorija
--------

Gintališkės seniūnas Notėnų kapų koplyčiai 1789 m. dovanojo sklypą žemės, o vietoj koplyčios pastatė bažnyčią. Po kurio laiko Gintališkės klebonas persikėlė į Notėnus, kur gyveno iki 1853 m. Bažnyčia 1906 m. padidinta, pakeisti supuvę sienojai, pristatytas bokštas.

1929 m. įkurta parapija. Nuo 1977 m. Notėnų bažnyčią aptarnavo skuodiškis kunigas Stanislovas Vaitelis (1906–1990), (1949–1956 m. ištremtas; palaidotas šventoriuje). Jis išdažė bažnyčią, atnaujino jos stogą.

Architektūra
------------

Medinė šventovė priskiriama profesionaliai architektūrai. Jos stilius panašus į liaudies architektūros istorizmą, kuris atkartoja neogotikai būdingus bruožus. Bažnyčia lotyniškojo kryžiaus plano, vienanavė, dvibokštė. Vidaus erdvė vientisa, be jokio skaidymo. Šventoriaus tvora akmenų mūro. Šalia bažnyčios taip pat stovi medinė šventoriaus koplyčia (XVIII a.).

Pagrindinį fasadą vainikuoja iškilę du bokštai. Jų stogo viršus užbaigiamas lėkštais trikampiais frontonėliais ir nedidelėmis aštuonkampėmis smailėmis. Sienų plokštumas paįvairina jas skaidantys skirtingų dydžių, smailėjantys langai, puošti spalvotais vitražais. Portalas uždengtas dekoratyviniu stogeliu. Bažnyčioje esama vertingais pripažintų meno kūrinių: altorius su skulptūromis, paveikslai, vaizduojantys Jėzaus krikštą ir šv. Kotryną bei bažnyčios varpai.

Originalūs šventoriaus vartai iki Antrojo pasaulinio karo buvo kitokie – abiejų vartų pusėje esančiose nišose anksčiau stovėjo skulptūros. Per karą jos dingo. Remontuojant apgriautus vartus, visose nišose už stiklo buvo įstatyti paveikslai. Šventoriaus vartai pavaizduoti Notėnų herbe.

Bažnyčioje stovi XVIII a. pabaigoje statyti nežinomo meistro 10 registrų vargonai. Pagal 1821 m. bažnyčios inventoriaus duomenis, vargonai buvo su būgnu ir varpeliais, turėjo 13 registrų. 1877 m. ir vėliau vargonai buvo keletą kartų remontuoti, perdirbti, sunaikinta daug istorinių dalių. Į paminklinių vargonų sąrašą įrašyti 1971 m.

Galerija
--------

* Remontuojama bažnyčia 2014 m.Remontuojama bažnyčia 2014 m.
* Šventoriaus vartai (iš vidaus)Šventoriaus vartai (iš vidaus)
* Vartų detalėVartų detalė
* Vartų arkaVartų arka
* Vaizdas į vargonusVaizdas į vargonus
* Vargonininko vietaVargonininko vieta
* Varpai – 2 dideli ir 1 mažasVarpai – 2 dideli ir 1 mažas

Šaltiniai
---------

1. 1 2 3  Notėnų šv. kankinės Kotrynos bažnyčia ir vargonai
2. ↑  Simona Macevičiūtė.Skuodo krašto kultūros paveldo išteklių panauda tiriamos vietovės turizmo plėtrai. Notėnų šv. kankinės Kotrynos bažnyčia Archyvuota kopija 2021-09-30 iš Wayback Machine projekto.
3. ↑   Notėnų šv. kankinės Kotrynos bažnyčia *skouds.lt*

Nuorodos
--------

|  |  |
| --- | --- |
|  | **Vikiteka: Notėnų šv. kankinės Kotrynos bažnyčia** – vaizdinė ir garsinė medžiaga  |

* Notėnų šv. kankinės Kotrynos parapija
* Notėnų šv. kankinės Kotrynos bažnyčia (panoraminės nuotraukos)